**ΣΥΝΕΝΤΕΥΞΗ ΤΥΠΟΥ - ΦΕΣΤΙΒΑΛ ΒΙΒΛΙΟΥ**

**ΣΑΒΒΑΤΟ 2 ΑΠΡΙΛΙΟΥ 2022, ΩΡΑ 11.00 Π.Μ., ΚΑΜ**

Κυρίες και Κύριοι Καλημέρα σας,

Η Περιφέρεια Κρήτης και ο Δήμος Χανίων θα διοργανώσουμε το καλοκαίρι στα Χανιά το 1ο Φεστιβάλ Βιβλίου, μια δράση που στοχεύουμε να έχει πανελλαδική και παγκόσμια αποδοχή και να καθιερωθεί ως θεσμός, δίνοντας στον τόπο μας σημαντικό ρόλο στο Πολιτιστικό Γίγνεσθαι του σήμερα.

Φιλοδοξία του Φεστιβάλ είναι να συγκεντρώνει σημαντικούς εκπροσώπους της ελληνικής λογοτεχνίας και της διανόησης αλλά να έχει και διεθνή χαρακτήρα, με προσκλήσεις σημαντικών ξένων συγγραφέων, ακαδημαϊκών και διανοουμένων. Κατά τη διάρκειά του, θα πραγματοποιούνται παρουσιάσεις βιβλίων, καθώς και συζητήσεις με επίκαιρους θεματικούς άξονες τόσο από το πεδίο της λογοτεχνίας όσο και από το πεδίο της κοινωνίας, της διεθνούς πολιτικής και της Ιστορίας.

Στόχος μας είναι η δημιουργία ενός Φεστιβάλ μεγάλης εμβέλειας, που συν τω χρόνω, θα απλωθεί σε όλη την πόλη, με αναγνώσεις και δράσεις σε βιβλιοπωλεία, βιβλιοθήκες, αλλά και ανοιχτούς χώρους, ένας θεσμός που θα αγκαλιάσει όλη την πόλη.

Ο βαθύτερος στόχος είναι η διεύρυνση της φιλαναγνωσίας, η εξοικείωση όλων με το αντικείμενο «βιβλίο» και η συμπερίληψή του στην καθημερινότητα όσο το δυνατόν περισσότερων ανθρώπων.

Σας ευχαριστώ.